**กสอ. จับมือ จุฬาฯ ดีเดย์ “เสริมแกร่ง SMEs รอบรู้การเงิน” เตรียมพร้อมผู้ประกอบการ สู่การทำธุรกิจอย่างยั่งยืน**

กรุงเทพฯ 18 กันยายน 2561 - นายเดชา จาตุธนานันท์ รองอธิบดีกรมส่งเสริมอุตสาหกรรม ให้เกียรติเป็นประธานเปิดโครงการเสริมแกร่ง SMEs รอบรู้การเงิน โดยมี ศาสตร์จารย์ กิตติคุณ ดร. อัจฉรา จันทร์ฉาย รองคณบดีฝ่ายวิจัย คณะพาณิชยศาสตร์และการบัญชี จุฬาลงกรณ์มหาวิทยาลัย ผู้บริหารกรมส่งเสริมอุตสาหกรรม เข้าร่วมงานฯดังกล่าว นายวิจักขณ์ รัตนสุวรรณ ผู้อำนวยการกองส่งเสริมผู้ประกอบการและธุรกิจใหม่ กล่าวรายงาน และ รศ.จินตนา บุญบงการ ที่ปรึกษาโครงการจากจุฬาลงกรณ์มหาวิทยาลัย กล่าวถึงความร่วมมือโครงการฯ ณ โรงแรมอโนมา แกรนด์ ปทุมวัน

สำหรับโครงการเสริมแกร่ง SMEs รอบรู้การเงิน เป็นความร่วมมือระหว่างกรมส่งเสริมอุตสาหกรรม (กสอ.) และจุฬาลงกรณ์มหาวิทยาลัย จัดขึ้นเพื่อกระตุ้นและสร้างความตระหนักให้ผู้ประกอบการ SMEs เห็นประโยชน์ในการปรับปรุงระบบบัญชีของกิจการ เน้นให้ความรู้และการเตรียมความพร้อมทางด้านบัญชี อีกทั้งการเข้าถึงแหล่งเงินทุนของผู้ประกอบการ SMEs ให้แก่ผู้ประกอบการ SMEs ในทุกอุตสาหกรรมเพื่อขับเคลื่อนธุรกิจ สู่ 4.0 อย่างแท้จริง โดยแบ่งเป็น 2 ด้าน คือ Pre-Finance เพื่อเตรียมความพร้อมในการเข้าสู่แหล่งทุน และ Post-Finance เพื่อปรับความรู้ความเข้าใจเกี่ยวกับการจัดทำบัญชีเดียว รวมทั้งการปรับระบบบัญชีให้ถูกต้องตามพระราชบัญญัติการบัญชี พ.ศ. 2543 และตามประมวลรัษฎากรที่เกี่ยวข้องให้สอดคล้องกับหลักเกณฑ์ของกองทุนที่ช่วยเหลือ SMEs ให้สามารถรับความช่วยเหลือจากกองทุนเพื่อกู้เงินไปพัฒนาธุรกิจให้ยั่งยืนต่อไป

ทั้งนี้ กิจกรรมการเปิดตัวโครงการเสริมแกร่ง SMEs รอบรู้การเงิน จัดขึ้นรวม 4 ครั้ง ใน 4 ภาค และสัญจรไปให้ความรู้แก่ผู้ประกอบการทั่วประเทศ 15 จังหวัด ได้แก่ กรุงเทพฯ สมุทรสาคร สงขลา ภูเก็ต กระบี่ สุราษฎร์ธานี ชลบุรี ระยอง พระนครศรีอยุธยา สระบุรี กาญจนบุรี เพชรบุรี นครราชสีมา ขอนแก่น และเชียงใหม่ โดยมีตัวแทนจากผู้ประกอบการ ธนาคาร และสภาหอการค้าแห่งประเทศไทย ที่ประสบความสำเร็จจากการทำบัญชีเดียว และการสร้าง Global Opportunity ด้วย e-Commerce และการซื้อขายผ่าน Social Platform ที่ไทยถูกมองว่าเป็นอันดับ 1 ในอาเซียนจริงหรือ การตื่นตัวของตลาด e-Commerce ไทย และ Trend ตลาด Cross border e-Commerce โดยผู้เชี่ยวชาญ จาก Alibaba ร่วมออกบูทและให้ความรู้ คาดว่ากลุ่มเป้าหมายที่เข้าร่วมโครงการ 3,500 คน ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน / ภาพข่าว